Америкийн хөвөн сүүлт

Америкийн хөвөн сүүлт (Sylvilagus floridanus) нь Хойд Америкт хамгийн өргөн тархсан туулай юм.

Тэд хойд Канадаас Өмнөд Америк хүртэлх нутагт, тэр дундаа АНУ-ын зүүн эрэг орчмын их талд элбэг. Улаавтар бороос саарал хүртэлх өнгөтэй байдаг хөвөн сүүлтийн бүх зүйл зориуд бөндийлгөж, тогтоосон мэт бөмбөлөг сүүлтэй. Тал, хөндий, тариалангийн талбай зэрэг нээлттэй, өргөн уудам газарт амьдрахыг илүүд үздэг ч хүний суурингаас эхлээд ямар ч орчинд дасан зохицох чадвартай. Тэд  шөнөөр идшээ олдог ба гол хүнс нь элдэв өвс ургамал, жимс ба хүнсний ногоо юм. Өвлийн цагт хүнснийх нь дийлэнхийг ургамлын үндэс, мөчир, модны холтос эзэлнэ. Өдрийн гэрэлтэйд өвс, ургамал дунд нуугддаг эл бяцхан туулай ангуучдаас зугтахдаа хоёр тийш Z хэлбэр гарган хэрж гүйдэг. Хөвөн сүүлтийн дээд хурд 29 км/цаг. Биеийнх нь дундаж хэмжээ 39.5-47.7 см, жин нь 800-1533 грамм.

 Үржил 

Эм нь газарт ухсан үүрэндээ бүжингээ төрүүлдэг ба өчүүхэн жижиг, бие даах чадваргүй бүжингүүдийнх нь ердөө 15 орчим хувь хоёр дахь жилээ үздэг. Гэхдээ туулай жилд 3-4 удаа төрж, 3-8 бүжингээр бүл нэмдэг тул энэ нь байгалийн ердийн шалгарал. Бүжин 4-5 долоо хоног болоод бие дааж, 2-3 сартайдаа бэлгийн хувьд бүрэн бойжно. Тиймээс ч хөвөн сүүлтийн өсөлт туулайн ихэнх зүйлийн адил хурдан байдаг. Өсч үржихдээ хурдан хөвөн сүүлт тариалангийн талбайг сүйтгэгч амьтны нэг тул хөдөө аж ахуй эрхлэгчдийн гарт эндэх нь бий. 
Ангилал

 Мексикийн хойд зүгт.
Sylvilagus floridanus alacer
Sylvilagus floridanus holzneri
Sylvilagus floridanus chapmani
Sylvilagus floridanus floridanus
Sylvilagus floridanus mallurus

Мексик ба Төв Америк
Sylvilagus floridanus aztecus
Sylvilagus floridanus connectens
Sylvilagus floridanus hondurensis
Sylvilagus floridanus macrocorpus
Sylvilagus floridanus orizabae
Sylvilagus floridanus yucatanicus

Панамын өмнөд хэсэг.
Sylvilagus floridanus avius
Sylvilagus floridanus cumanicus
Sylvilagus floridanus margaritae
Sylvilagus floridanus nigronuchalis
Sylvilagus floridanus orinoci
Sylvilagus floridanus purgatus
Sylvilagus floridanus superciliaris

 Галлерей